**Tisztelt Türjeiek!**

Mindannyiunknak szembesülni kellett azzal a ténnyel, hogy a koronavírus terjedését nem lehet Türje határainál megállítani, településünkre is eljutott. Igazoltan 4 személynél mutatták ki a fertőzést. Szerencsére mindannyian jól vannak. Türjén a velük kapcsolatba került személyekből többen házi karanténba kerültek (összesen:21 fő) megfigyelés céljából. Az óvodánk és bölcsődénk is veszélyeztetve volt. Szerencsére a mintavételek után bebizonyosodott, hogy a fertőzés gyanús személyek nem vírushordozók, negatív lett a tesztjük.

Tudni kell, hogy a koronavírus a legtöbb ember számára nem életveszélyes betegség, vannak akik enyhe tünetekkel, mások tünetmentesen hordozzák, s néhány hét alatt már ki is gyógyulnak belőle. Mindenkinek arra kell törekedni, hogy a fertőzés terjedését megakadályozza, közösségünket megóvja. Ennek érdekében Türje Község Önkormányzata részéről folyamatos egyeztetés folyik a járványügyi szakemberekkel, valamint a karanténban levőket ellenőrző zalaszentgróti rendőrség munkatársaival.

Türjén is fontos megtennünk minden tőlünk telhetőt, ha betartjuk a szabályokat elkerülhetjük a nagyobb bajt***, HA TEHETIK MARADJANAK OTTHON***. Az erősen fertőzött külföldi országokból hazatérő embereknek már a határon előírják a kötelező karantént. (nálunk :4fő). Köszönet illeti a külföldről hazatérő felelősségteljes magatartású embereket, akik önként választják a házi karantént. Szeretnénk, hogy a türjeiek védelmében mindenki, aki külföldről tér haza éljen ezzel a lehetőséggel! Kérnék mindenkit, hogy a betegségben szenvedő és a karanténban lévő emberekkel legyen megértő és emberséges! Nehéz hetek várnak ránk, olyan időszak, ami mindannyiunk számára új és szokatlan, ezért most minden eddiginél fontosabb az összefogás!

Mivel tudjuk, hogy leginkább veszélyeztetett az idősebb korosztály, illetve az egyéb más betegséggel küzdők, ezért óvjuk, védjük őket, vigyázunk rájuk, segítsük mindennapjaikat! A 65 év feletti egyedülállók számára az önkormányzat segítséget nyújt bevásárlásban, gyógyszerkiváltásban, és a vásárlás értékét átvételkor kell kifizetni. (TEL:06-83/556-150) A házi segítségnyújtásban dolgozó munkatársaink segítik gondozottjaikat. Folyamatosan működik a konyhánk, így az idősek és a hátrányos helyzetű családok gyerekei számára biztosított az étkezés. Óvodánkat határozatlan időre bezártuk, csak ügyeletet ad. Játszóterünk, könyvtárunk, művelődési házunk, sportpályánk is zárva tart.

Fontos! Ha bármilyen tünetet tapasztalnak magukon, ami a fertőzéssel összefügghet (légzőszervi tünetek, nehéz légzés, magas láz, köhögés, tüdőgyulladás), akkor otthon kell maradni és telefonon felhívni a háziorvost.

Felelősségteljes magatartással, egymásra fokozottan odafigyelve, a szabályokat betartva biztos vagyok benne, hogy közösen átvészeljük az előttünk álló nehéz időszakot.

Tisztelettel: Nagy Ferenc László

polgármester